Head ametikaaslased, austatud Riigikogu! Tere hommikust! Alustame Riigikogu täiskogu I istungjärgu kuuenda töönädala neljapäevast istungit. Kõigepealt palun Riigikogu kõnetooli neid Riigikogu liikmeid, kes soovivad üle anda eelnõusid või arupärimisi. Palun, Mihhail Korb!
Austatud juhataja! Lugupeetud kolleegid! Keskerakonna fraktsiooni liikmete nimel soovin üle anda arupärimise peaministrile. Arupärimine puudutab LNG-terminali ja Balticconnectori ehitamist Soome ja üle Soome lahe. Nagu me kõik teame, umbes pool aastat tagasi leppisid Soome ja Eesti peaminister omavahel kokku LNG-terminali rajamises Soome territooriumile. See otsus oli üsna üllatav kogu ühiskonnale, sest nagu me teame, kõige parem koht LNG-terminali ...
Austatud ettekandja, palun vabandust! Head ametikaaslased, saalis on liiga suur lärm. Ma palun austada ettekandjat ja neid Riigikogu liikmeid, kes soovivad kuulata! Ma tänan teid! Palun jätkake!
Tänan, härra juhataja! Sellest ajast, kui see kokkulepe sai tehtud, on juba pool aastat möödas, aga kahjuks ei ole me enam selle kohta ühtegi positiivset uudist kuulnud. Selle aja jooksul selgus ka, et LNG-terminali ehitamine Soome tekitab probleeme, kuna navigatsioon Soome lahes on talvel raskendatud. Peale selle on suur oht, et LNG-terminali ehitamine Soome territooriumile tõstab Soomes selle gaasi hinda, mida Venemaa praegu Soomele müüb. Jutt käib sellest, et väga võimalik, et Soome ei olegi üldse huvitatud LNG-terminali ehitamisest Soome territooriumile. Sellel teemal küsimegi peaministrilt kuus küsimust. Loodame saada positiivseid ja põhjalikke vastuseid. Aitäh teile!
Palun Riigikogu kõnetooli Martin Helme!
Lugupeetud spiiker! Head kolleegid!
Me kindlasti tervitame spiikrit!
Vabandust, jah, asespiiker! Sain juba aru. Konservatiivse Rahvaerakonna fraktsiooni nimel annan üle erakonnaseaduse muutmise seaduse eelnõu, mille eesmärk on vähendada erakondade riigieelarvelist toetust praegusega võrreldes umbes poole võrra. Nimelt on viimastel aastatel keskeltläbi 5 miljonit eurot aastas kulunud maksumaksja raha erakondade peale. Rahvakogu üks enim käsitletud teemadest oli erakondade riiklik rahastamine ja nende liiga suured kulutused valimistel. Kuigi meie erakond pooldab riikliku rahastamise täielikku lõpetamist, leiame, et selle jaoks ei ole siin parlamendis toetust. Kompromissina pakume välja vähendamise poole võrra. See vähendaks automaatselt ka valimistel tehtavaid kulutusi, sest erakondadel oleks vähem võimalusi laristada. Annamegi üle eelnõu erakonnaseaduse muutmiseks. Aitäh!
Palun Riigikogu kõnetooli, Mark Soosaar!
Tere hommikust, armsad kolleegid! Suitsupääsukesed on kohal ja varsti võime pääsukesepoegade laulu nautida. Täiesti kindel, et igaüks meist leiab sel aastal ka rukkipõllu seest mõne sinise õie. Aga kas keegi teist on juba saanud värsket räime suhu pista? Ma ei hakka parem küsima, et mitte näha, mitu kätt tõuseks. Aga meie rahvuskalaga on asjad väga täbarad. Viimane räimepüügikants on Liivi laht, 85% rannapüügist toimub veel seal, aga sellekevadised regulatsioonid on niisugused, et ka selle püügi lõpp paistab. Selle tõttu üks Pärnu koolitüdruk, Marianne Mikko, ja kaks Pärnu koolipoissi, Hardi Volmer ja mina, anname üle arupärimise maaeluminister Urmas Kruusele ja küsime, kuidas ta saaks aidata Kihnu ja Manija kaluritel neile riigi ettenähtud kvoot välja püüda, sest skeemitamise, vigurdamise ja jokk-süsteemide abil on poole sellest kvoodist juba välja püüdnud hoopis teised inimesed. Meie küsimused on järgmised. Kuidas kavatseb Põllumajandusministeerium hüvitada Kihnu ja Manija kaluritele saamata jäänud tulu, mida on 130 000 – 140 000 eurot? Kas Vabariigi Valitsus on valmis üle vaatama räimepüügi regulatsiooni ning muutma rahvastikuregistri seadust ja püsiasustusega väikesaarte seadust, et tulevikus välistada skeemitamist püsielaniku staatusega? Aitäh vaikuse eest!
Palun Riigikogu kõnetooli Jüri Adamsi!
Lugupeetud rahvaesindajad! Vabaerakonna fraktsiooni nimel annan üle erakonnaseaduse täiendamise seaduse eelnõu. Selle eelnõu ajalugu on selline, et Vabaerakonna formeerimise – ja ka selle, et me fraktsioonina praegu siin oleme – üks olulisi põhjusi oli see, et grupp inimesi hakkas koguma allkirju avalikule pöördumisele. Selle sisuks oli see, et 2004. aastast kehtivat erakondade riigipoolse rahastamise süsteemi tuleks oluliselt muuta, esimese sammuna vähendada kogusummat poole võrra. See kogusumma, tuletan meelde, on praegu 5,4 miljonit eurot aastas, nii et meie idee on vähendada 2,7 miljonit. Kuna tõenäoliselt oli selle idee esitamine põhjus, miks meid valitsuskoalitsiooni läbirääkimistelt kõrvale lükati, sest see ei sobinud ülejäänud erakondade arusaamistega, tuleme selle ideega tagasi eelnõu vormis.
Head ametikaaslased, rohkem kõnesoove ei ole. Olen juhatuse nimel vastu võtnud kaks eelnõu ja kaks arupärimist. Nende edasise menetlemise otsustab juhatus kodu- ja töökorra seaduse kohaselt. Läheme teadete juurde. Täna, pärast täiskogu istungi lõppu toimub siin istungisaalis võrdse kohtlemise toetusrühma asutamiskoosolek, mille kokkukutsuja on Yoko Alender. Head ametikaaslased, ootame aktiivset osavõttu! Palun teeme nüüd kohaloleku kontrolli! Kohalolijaks registreerus 85 Riigikogu liiget, puudub 16. Päevakorras ühtegi punkti ei ole, seega on tänane istung lõppenud. Soovin teile jõudu meie töös! Istungi lõpp kell 10.08.